Ну а цяпер пра прычыны майго здзіўлення. Для гэтага зноў трэба прашпацыраваць да скрыжавання вуліц Багдановіча і Кісялёва. На процілеглым ад бровара баку вуліцы знаходзіцца яшчэ адзін цікавы будынак (па Багдановіча гэта дом № 24, а па Кісялёва — дом № 28). Галоўным фасадам ён выходзіць на вуліцу Кісялёва. Гэта адзін з нешматлікіх мінскіх будынкаў, пабудаваных у стылі мадэрн канца XIX — пачатку XX стагоддзя. Ён мае асноўныя характэрныя ўласцівасці гэтага стылю. Двухпавярховы будынак складзены з чырвонай цэглы, на зашклёным прамавугольным эркеры, які ідзе ўздоўж усёй вертыкалі ўнутранай лесвіцы, па шкле зроблены дэкор у выглядзе выгнутых ліній, над дзвярыма пад’езда — паўкруглае арачнае акно, вокны дома таксама зверху крыху скругленыя, на эркеры і на бакавых частках фасада — пілястры, якія цягнуцца на абодва паверхі будынка, жывапісны каваны дэкор упрыгожвае балконы другога паверха. Бакавы фасад, што выходзіць на вуліцу Багдановіча, больш сціплы, але і тут маюцца пілястры і балкон з дэкарыраванымі парэнчамі. Такім чынам, будынак з усімі прыкметамі архітэктуры канца ХІХ — пачатку ХХ стагоддзя. І якое ж было маё здзіўленне, калі я на сцяне дома ўбачыў шыльдачку з надпісам, які сведчыў, што гэты будынак узведзены нібыта ў 1950-я. Гэта тым больш было дзіўна, што захавалася фота канца ХІХ — пачатку ХХ стагоддзя, на якім засняты той самы рог вуліц Аляксандраўскай і Старажоўскай, і тут мы бачым як стары бровар, так і знаёмы двухпавярховы цагляны дом.